Publication: Magyar Közlöny
Issue: MK-2004-56 (Year: 2004, Number: 56)
Era: 2004-2010
Section: a 44/2000. (XII. 27.) EüM rendelethez]
Paragraph Index: 2157

3. Kategória: Xn; R68 Maradandó egészségkárosodást okozhat 4.2.2.3. A mutagén anyagok kategóriába sorolásával kapcsolatos megjegyzések Definíciók: A mutáció valamely organizmus genetikai anyagában fellépõ maradandó mennyiségi vagy szerkezeti (strukturális) módosulás, amely megváltoztatja az organizmus fenotípus jellegét. A módosulások érinthetnek egyetlen gént, gének egy csoportját (egy gén blokkot), vagy egy teljes kromoszómát. Az egyetlen gént érintõ hatások lehetnek egyes DNS bázisokat érintõ hatások (pontmutációk) következményei, vagy a génben fellépõ nagymértékû elváltozások — beleértve a deléciók — következményei. A teljes kromoszómákra kiterjedõ módosulások lehetnek szerkezeti vagy számbeli elváltozások. Az ivarosan szaporodó organizmusok csírasejtjeiben fellépõ mutációk továbböröklõdhetnek az utódokban. A mutagén olyan anyag, amely növeli a mutációk gyakoriságát. Megjegyzendõ, hogy a megfelelõ anyagokat az öröklõdõ genetikai károsodásokra való tekintettel soroljuk be mutagén hatásúnak, azonban a 3. Kategóriába való besorolást indokló hatások — „genetikai szempontból lényeges események indukálása szomatikus sejtekben” — általában a lehetséges rákkeltõ hatásokra utaló figyelmeztetésnek tekintendõk. A mutagenitás vizsgálatok módszertanának fejlesztése jelenleg is folyik. Számos új vizsgálat (teszt) esetében nem állnak rendelkezésre standardizált elõírások, illetve kiértékelési kritériumok. A mutagenitásra vonatkozó adatok értékelésekor figyelembe kell venni a vizsgálat kivitelezésének minõségét, illetve az alkalmazott vizsgálati módszer hitelességének mértékét.

Source: https://magyarkozlony.hu/hivatalos-lapok/8f0fff6a265b0e7c4257705ec9da8e449f659c2f/dokumentumok/99bf081b4297e9df6d777f7eea84daae88413562/letoltes